b"\n_START_ARTICLE_\nMarsopes\n_START_SECTION_\nAnatomia\n_START_PARAGRAPH_\nLes marsopes tendeixen a ser m\xc3\xa9s petites per\xc3\xb2 s\xc3\xb3n m\xc3\xa9s robustes que els dofins. Tenen el cap petit i arrodonit, i les mand\xc3\xadbules m\xc3\xa9s suaus en comptes del morro caracter\xc3\xadstic dels dofins. Tenen dents en forma d'espasa o esp\xc3\xa0tula, a difer\xc3\xa8ncia dels dofins que els tenen c\xc3\xb2nics. A m\xc3\xa9s, l'aleta dorsal d'una marsopa \xc3\xa9s m\xc3\xa9s triangular, mentre la de la major part dels dofins i balenes la tenen amb forma de fal\xc3\xa7. Aquests animals s\xc3\xb3n els cetacis m\xc3\xa9s petits, assolint longituds de cos fins a 2,5 metres; l'esp\xc3\xa8cie m\xc3\xa9s petita \xc3\xa9s Phocoena sinus, la vaquita de les costes de Calif\xc3\xb2rnia, que no passa de l'1,5 metres. En termes de pes, la m\xc3\xa9s lleugera \xc3\xa9s la marsopa sense aleta\xe2\x80\x93 entre 30 i 45\xc2\xa0kg\xe2\x80\x93, i la m\xc3\xa9s pesada \xc3\xa9s la marsopa de Dall, entre 130 i 200\xc2\xa0kg.\n_START_SECTION_\nComportament i cicle de vida\n_START_PARAGRAPH_\nLes marsopes s\xc3\xb3n depredadors de peixos, de mol\xc2\xb7luscs i crustacis. Tot i que s\xc3\xb3n capa\xc3\xa7os de baixar fins a 200 metres, cacen generalment en aig\xc3\xbces costaneres baixes. Es troben generalment en grups petits de menys de deu individus, tot i que de vegades certes esp\xc3\xa8cies poden formar grups de centenars d'animals. Com totes les balenes dentades, s\xc3\xb3n capaces de realitzar ecolocaci\xc3\xb3 per a trobar preses o comunicar-se amb el grup. _NEWLINE_Les marsopes s\xc3\xb3n nedadores r\xc3\xa0pides; es considera que la marsopa de Dall \xc3\xa9s un dels cetacis m\xc3\xa9s r\xc3\xa0pids, amb una velocitat mitjana de 55 km/h (15 m/segon). Les marsopes tendeixen a fer menys acrob\xc3\xa0cies i a ser m\xc3\xa9s curoses que els dofins. S'ha observat que de vegades neden al rev\xc3\xa9s; sembla que ho fan quan cerquen company._NEWLINE_Les marsopes tenen la caracter\xc3\xadstica de reproduir-se m\xc3\xa9s r\xc3\xa0pidament que els dofins. Les femelles de marsopa de Dall i la marsopa del Port poden tenir una cria per any, amb un embar\xc3\xa0s que dura al voltant d'onze mesos. Es desconeix l'edat fins a la qual pot arribar a viure una marsopa.\n_START_SECTION_\nImpacte hum\xc3\xa0\n_START_PARAGRAPH_\nEn molts pa\xc3\xafsos, les marsopes s\xc3\xb3n utilitzades com a aliment o esquer. A m\xc3\xa9s, la caiguda accidental en xarxes de pesca \xc3\xa9s responsable de part del descens en la poblaci\xc3\xb3 de marsopes. Una de les esp\xc3\xa8cies que corre m\xc3\xa9s risc \xc3\xa9s la vaquita de Calif\xc3\xb2rnia, amb una distribuci\xc3\xb3 limitada al golf de Calif\xc3\xb2rnia, una \xc3\xa0rea altament industrialitzada. _NEWLINE_Les marsopes rarament sobreviuen al captiveri en parcs zool\xc3\xb2gics o oceanaris, perqu\xc3\xa8, generalment, no s\xc3\xb3n capaces d'adaptar-se a la vida en tancs d'aigua, ni poden ser entrenades amb tanta facilitat com els dofins."